
A citokinetikus gyűrű összehúzódási mechanizmusa

A citokinetikus gyűrű egy aktin alkotta struktúra, mely anafázis során jelenik meg a sejt középvonalában, és a citokinézis során csökkenő átmérő jellemzi. Minden állati sejtben megtalálható, és valószínűleg fontos szerepet játszik a leánysejtek elválasztásában. Élesztőben már kimerítően tanulmányozták a gyűrűt, immáron több mint 50 fehérjét ismerünk, melyek szükségesek a gyűrű kialakulásához vagy összehúzódásához. Ennek ellenére még számtalan a megválaszolatlan kérdés: például az egyes fehérjék szerepei, az összehúzódás mechanizmusa, valamint a kapcsolat a sejtosztódással. Mivel a citokinetikus gyűrű egy kvázi egydimenziós struktúra, modellezése viszonylag gyors és egyszerű. S mivel több aktin-összehúzódáson alapuló jelenség is van, így a gyűrű megértése más sejten belüli folyamatok hátterének megismeréséhez is hozzájárulhat.
Munkám során megismerkedtem a sejtváz szimulálására tervezett cytosim nevű, C++ alapú programmal, mely témavezetőm, François Nédélec fejlesztése. Felhasználva a cytosim nyújtotta lehetőségeket, megalkottam egy egydimenziós modellt a legalapvetőbb komponensekből. Ebben a sejtet egy periodikus határfeltétellel ellátott téglalap jelképezte, mely a gyűrűt egy középvonalbeli vonallá egyszerűsítette. Szimulációim segítségével felmértem, melyek a hatékony összehúzódás szükséges és elégséges feltételei. Az ezen eredményekből származtatható mechanizmusok kiértékelésére egy a szimulált filamentumokban fellépő átlagos feszültségértékeket vizsgáló módszert alkalmaztam. Az előzőekben megtalált két összehúzódásra képes modellen kísérleteket végeztem a feszültség időbeli változásának valamint paraméterfüggésének felmérésre. Mivel a kapott feszültség görbék a simaizom-jellegű mechanizmust támogatták, egy gyűrű keletkezésével kapcsolatos modellel bizonyítottam ezen mechanizmus biológiai relevanciáját.
A továbbiakban a mechanizmus megbízhatóságát teszteltem, melyhez egy, a gyűrű felszakadását megakadályozó háttérfolyamatot kerestem. Újabb, kétdimenziós modellem már magában foglalta a filamentumok dinamikus instabilitását is, így egyszerre volt megbízható és képes az összehúzódásra. A programban alkalmazott minimális változtatásokkal megalkottam a sejt középvonalában lezajló folyamatok realisztikus modelljét. A korábbiakban már megismert viselkedésű kontroll rendszerekhez hasonlítottam a modellem, és ezek segítségével beállítottam a paraméterek megfelelő értékeit, hogy a modell visszaadja az irodalomban megtalálható kísérleti eredményeket.



